Ο **Κωνσταντίνος Ρουγκάλας** (Πάτρα, 13 Οκτωβρίου του 1993) είναι Έλληνας ποδοσφαιριστής, ο οποίος αγωνίζεται ως αμυντικός.

Καριέρα
-------

### Σε συλλογικό επίπεδο

Ξεκίνησε το ποδόσφαιρο από τις ακαδημίες Ολυμπιακού Πειραιώς το 2007 και το 2011, μετά τους νέους κανονισμούς της UEFA, σύμφωνα με τους οποίους κάθε ομάδα που συμμετείχε στις ευρωπαϊκές διοργανώσεις ήταν υποχρεωμένη να δηλώνει στη λίστα των παικτών τουλάχιστον τέσσερις ποδοσφαιριστές που θα προέρχονταν από τα τμήματα των ακαδημιών της και μετά από τη θετική εισήγηση του τότε προπονητή της ομάδας, Ερνέστο Βαλβέρδε, ο Ρουγκάλας υπέγραψε το πρώτο του επαγγελματικό συμβόλαιο με τον σύλλογο, διάρκειας πέντε ετών.

Την περίοδο 2012-13, ο τότε προπονητής της ομάδας, Λεονάρντο Ζαρντίμ, συμπεριέλαβε τον Ρουγκάλα στη λίστα για τους αγώνες του Ολυμπιακού στο Τσάμπιονς Λιγκ. Παράλληλα, μαζί με τον Λεάντρο Πίντο, αποτελούσαν το βασικό κεντρικό αμυντικό δίδυμο της ομάδας νέων του Ολυμπιακού που συμμετείχε στο Champions League Νέων του 2013, το NextGen Series. Με τον Ολυμπιακό κατέκτησε τρεις τίτλους σε επίπεδο νέων και συγκεκριμένα δύο πρωταθλήματα Ελλάδας Κ-17 (2010, 2011) και ένα πρωτάθλημα Ελλάδας Κ-20 (2013).

Λόγω της μη συμμετοχής του στην πρώτη ομάδα του Ολυμπιακού, η διοίκηση του συλλόγου αποφάσισε να τον δώσει δανεικό, με τον Εργοτέλη να εκφράζει έντονα το ενδιαφέρον του και τελικά στις 2 Σεπτεμβρίου του 2013, ο κρητικός σύλλογος ανακοίνωσε τον ετήσιο δανεισμό του, όμως το γεγονός ότι δεν πραγματοποίησε καμία συμμετοχή στο ελληνικό πρωτάθλημα με την ομάδα της Κρήτης είχε ως αποτέλεσμα ο Ολυμπιακός να τερματίσει πρόωρα τον δανεισμό του λίγους μήνες αργότερα. Κατά τη μεταγραφική περίοδο του Ιανουαρίου του 2014, ο Κωνσταντίνος Ρουγκάλας δόθηκε και πάλι δανεικός, αυτή τη φορά στον Φωστήρα, ομάδα της Β' Εθνικής, με τον οποίο πραγματοποίησε 21 συμμετοχές, ενώ κατάφερε να πετύχει και ένα γκολ.

Το καλοκαίρι του 2014, ο Κωνσταντίνος Ρουγκάλας δόθηκε δανεικός για έναν χρόνο στην Ατλέτικο Μαδρίτης Β, η οποία αγωνιζόταν στην τρίτη κατηγορία της Ισπανίας, όμως τον Φεβρουάριο του 2014 έμεινε ελεύθερος, υπογράφοντας συμβόλαιο 2,5 ετών στον Ηρακλή Θεσσαλονίκης, από τον οποίο αποχώρησε όμως έπειτα από ένα εξάμηνο.

Τον Ιούλιο του 2015 ανακοινώθηκε η συμφωνία του με τη βελγική Λέουβεν, με την οποία υπέγραψε διετές συμβόλαιο συνεργασίας, αποχώρησε όμως έναν χρόνο αργότερα.

Τον Ιανουάριο του 2017 συμφώνησε με την Τίργκου Μούρες, όπου παρέμεινε έξι μήνες, έχοντας 10 συμμετοχές πρωταθλήματος. Το καλοκαίρι του 2017 αποχώρησε για να συνεχίσει στη Βέστερλο, υπογράφοντας διετές συμβόλαιο συνεργασίας.

### Στις εθνικές ομάδες

Ο Κωνσταντίνος Ρουγκάλας υπήρξε διεθνής με όλες τις μικρές εθνικές ομάδες. Το 2010 συμμετείχε με την Παίδων στην τελική φάση του ευρωπαϊκού πρωταθλήματος, όπου αυτή συμπεριλήφθηκε από την επίσημη ιστοσελίδα της UEFA στους δέκα καλύτερους ποδοσφαιριστές της τελικής φάσης του ευρωπαϊκού πρωταθλήματος. Το 2012 συμμετείχε με την Νέων στην τελική φάση του ευρωπαϊκού πρωταθλήματος, όπου η ελληνική ομάδα αγωνίστηκε στον τελικό, χάνοντας από την αντίστοιχη ομάδα της Ισπανίας.

Τίτλοι
------

* **2 Πρωτάθλήματα Ελλάδος Κ-17**: 2010, 2011
* **1 Πρωτάθλημα Ελλάδος Κ-20**: 2013

Παραπομπές
----------

1. ↑  «Υπογράφει επαγγελματικό συμβόλαιο ο Ρουγκάλας, www.katimagiko.gr». Αρχειοθετήθηκε από το πρωτότυπο στις 1 Απριλίου 2011. Ανακτήθηκε στις 13 Απριλίου 2013.
2. ↑  Από τον Εργοτέλη στο Φωστήρα ο Ρουγκάλας, www.gazzetta.gr
3. ↑  Στην Ατλέτικο Μαδρίτης ο Ρουγκάλας, www.zougla.gr
4. ↑  «Υπέγραψε στον Ηρακλή ο Ρουγκάλας». *sport-fm.gr*. Ανακτήθηκε στις 5 Ιουνίου 2019.
5. ↑  Παρελθόν ο Ρουγκάλας από τον Ηρακλή, www.contra.gr
6. ↑  Στο εξωτερικό ο Ρουγκάλας, www.sport-fm.gr
7. ↑  Υπέγραψε στην Τάργκου Μούρες ο Ρουγκάλας, www.gazzetta.gr
8. ↑  «Στη Βέστερλο ο Ρουγκάλας, www.novasports.gr». Αρχειοθετήθηκε από το πρωτότυπο στις 14 Οκτωβρίου 2018. Ανακτήθηκε στις 28 Ιουνίου 2017.
9. ↑  «Στους 10 καλύτερους ο Ρουγκάλας». Αρχειοθετήθηκε από το πρωτότυπο στις 13 Φεβρουαρίου 2011. Ανακτήθηκε στις 27 Απριλίου 2013.
10. ↑  Ολυμπιακός - UEFA: "κορυφαίοι Ρουγκάλας και Διαμαντάκος"![*νεκρός σύνδεσμος*]
11. ↑  «Ερυθρόλευκα «αστέρια»!». *www.gazzetta.gr*. Ανακτήθηκε στις 5 Ιουνίου 2019.
12. ↑  Ο Κώστας Ρουγκάλας στο www.patragoal.gr !![*νεκρός σύνδεσμος*]

Εξωτερικές πηγές
----------------

* Ο Ρουγκάλας στο soccerway
* Το προφίλ του Ρουγκάλα στο transfermarkt.co.uk